กสิกรคุ้มครองเงินต้นกำไรวิ่งอิงราคาทอง
บลจ.กสิกรไทย เตรียมส่งกองทุนคุ้มครองเงินต้นผลตอบแทนอิงราคาทอง ยืนยันปลายไตรมาส 3 ได้เห็นอีทีเอฟทองคำ
11 ส.ค. 2554

บลจ.กสิกรไทย เตรียมส่งกองทุนคุ้มครองเงินต้นผลตอบแทนอิงราคาทอง ยืนยันปลายไตรมาส 3 ได้เห็นอีทีเอฟทองคำ 
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า บลจ.กสิกรไทย จะออกกองทุนแบบคุ้มครองเงินต้นที่ให้ผลตอบแทนอ้างอิงกับราคาทองคำในเร็วๆ นี้ 
“หากราคาทองลดลง นักลงทุนจะไม่ขาดทุนมาก เพราะเป็นกองทุนที่คุ้มครองเงินต้น แต่หากราคาทองปรับเพิ่มขึ้น นักลงทุนจะได้รับผลตอบแทน” นายพัชร กล่าว
อย่างไรก็ตาม นายพัชร กล่าวว่า กองทุนดังกล่าวคงไม่สามารถเข้ามาทดแทนกองทุนพันธบัตรรัฐบาลเกาหลีใต้จำนวน 6 หมื่นล้านบาท ที่จะครบกำหนดในปีนี้ได้ทั้งหมด เนื่องจากนักลงทุนที่เน้นลงทุนในกองทุนพันธบัตรเกาหลีใต้ จะลงทุนในกองทุนพันธบัตรในประเทศที่รู้อัตราผลตอบแทนที่ชัดเจนมากกว่า 
นอกจากนี้ นายพัชร กล่าวย้ำว่า ในปลายไตรมาส 3 ของปีนี้ จะสามารถออกอีทีเอฟทองคำในประเทศได้ โดยขณะนี้อยู่ระหว่างการเตรียมความพร้อมในด้านต่างๆ รวมทั้งพันธมิตรที่จะขายหน่วยลงทุนที่หลากหลาย ทั้งร้านทองและบริษัทหลักทรัพย์ เพื่อให้อีทีเอฟมีสภาพคล่องสูง
ด้านนายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า เมื่อวันที่ 2 มิ.ย.ที่ผ่านมา บริษัทได้จดทะเบียนเปลี่ยนชื่อบริษัทเป็น บลจ.กรุงศรี จากชื่อเดิม บลจ.อยุธยา โดยชื่อใหม่จะสอดคล้องและเป็นไปในทิศทางเดียวกับบริษัทแม่ คือ ธนาคารกรุงศรีอยุธยาและเชื่อมั่นว่านโยบาย “One Krungsri” จะเพิ่มศักยภาพและประสิทธิภาพในการนำเสนอสินค้าและบริการแบบครบวงจรที่ตอบสนองความต้องการของลูกค้าในกลุ่มกรุงศรีมากยิ่งขึ้น %CUR%
“การเปลี่ยนแปลงในครั้งนี้จะรวมถึงเปลี่ยนชื่อกองทุนทุกกองภายใต้การบริหารให้เป็นกองทุน ‘กรุงศรี’ รวมถึงเปลี่ยนชื่อเว็บไซต์ใหม่ www.krungsriasset.com โดยจะเริ่มประชาสัมพันธ์ชื่อใหม่ตั้งแต่ 4 ก.ค.นี้” นายฉัตรพี กล่าว
อย่างไรก็ตาม การเปลี่ยนแปลงนี้จะไม่ส่งผลกระทบกับโครงสร้างองค์กร ทีมผู้บริหารกองทุน และรูปแบบการบริหารจัดการกองทุนแต่อย่างใด